b'\n_START_ARTICLE_\nIberisk svin\n_START_PARAGRAPH_\nIberisk svin eller iberisk gris (spansk cerdo ib\xc3\xa9rico, portugisisk porco de ra\xc3\xa7a alentejana) er en griserase (Sus scrofa domesticus) som stammer fra Den iberiske halv\xc3\xb8y, der den har v\xc3\xa6rt mest utbredt i det s\xc3\xb8rlige Spania og i grensestr\xc3\xb8kene mot Portugal. Iberisk svin er sort og har sorte klauver. Typen kan ha eksistert i mer enn 400 \xc3\xa5r og har ogs\xc3\xa5 blitt referert til under det vitenskapelige navnet Sus mediterraneus._NEWLINE_Rasen er kjent for \xc3\xa5 vokse sent og har generelt d\xc3\xa5rlige reproduksjonsegenskaper, pluss en solid mengde underhudsfett. Allikevel er den kjent som en av verdens beste produksjonsgriser for spekemat, og da spesielt spekeskinke. Kj\xc3\xb8ttet inneholder nemlig  mye intramuskul\xc3\xa6rt fett, som er viktig for smaksopplevelsen. I hjemlandet f\xc3\xb4res grisen p\xc3\xa5 eiken\xc3\xb8tter f\xc3\xb8r slakting. Fettsyresammensetningen i n\xc3\xb8ttene p\xc3\xa5virker fettsyresammensetningen i fettet til grisen og gir kj\xc3\xb8ttet det karakteristiske n\xc3\xb8ttepreget, som har gjort ib\xc3\xa9ricoskinke (spansk jam\xc3\xb3n ib\xc3\xa9rico, portugisisk presunto ib\xc3\xa9rico) til en av verdens beste spekeskinker._NEWLINE_Skinker som lages av 100 prosent iberisk svin kalles jam\xc3\xb3n ib\xc3\xa9rico puro. Beste skinkekvalitet kalles bellotta (eiken\xc3\xb8tter) og krever at grisen har v\xc3\xa6rt frittg\xc3\xa5ende hele \xc3\xa5ret rundt og er minst tre fjerdedeler iberisk og kun f\xc3\xb4ret p\xc3\xa5 eiken\xc3\xb8tter og urter de tre siste m\xc3\xa5nedene f\xc3\xb8r slakting. Prisen per kilo (l\xc3\xb8svekt) kan i Norge komme opp i 2\xc2\xa0500 kroner eller mer. Den nest beste kvaliteten kalles recebo og lages av frittg\xc3\xa5ende oppdrettssvin, som har beitet eiken\xc3\xb8tter, urter og i siste fase t\xc3\xb8rrfor. Den rimeligste kvaliteten kalles cebo og er laget p\xc3\xa5 g\xc3\xa5rdssvin som har blitt f\xc3\xb4ret kun p\xc3\xa5 t\xc3\xb8rrfor._NEWLINE_Gris som skal brukes til Ib\xc3\xa9ricoskinke skal if\xc3\xb8lge spanske myndigheter v\xc3\xa6re mer enn 11 m\xc3\xa5neder gammel og slaktevekten skal v\xc3\xa6re minst 140\xc2\xa0kg da den slaktes. Skinkevekten ligger p\xc3\xa5 cirka 12,1\xe2\x80\x9318,4\xc2\xa0kg og har et spekklag som typisk varierer mellom 7 og 23\xc2\xa0mm.'